Diari Oficial de la Generalitat Valenciana


Sumari del DOGV 8008, del 27-03-2017 (2017/2016)

RESOLUCIÓ de 21 de febrer de 2017, del secretari autonòmic de l'Agència Valenciana del Turisme, per la qual s'aprova el Pla estratègic de subvencions 2017-2019 de l'Agència Valenciana del Turisme i que figura com a annex adjunt.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8008

Data del DOGV
:   27-03-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/2016


Data del document
:   21-02-2017

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * ajuda pública

RESOLUCIÓ de 21 de febrer de 2017, del secretari autonòmic de l'Agència Valenciana del Turisme, per la qual s'aprova el Pla estratègic de subvencions 2017-2019 de l'Agència Valenciana del Turisme i que figura com a annex adjunt. [2017/2016]  
La Llei 38/2003, de 17 de novembre, general de subvencions, estableix en l'article 8.1 (precepte que té caràcter de normativa bàsica) que els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a aconseguir-les, els costos previsibles i les fonts de finançament, i se supeditarà, en tot cas, al compliment dels objectius d'estabilitat pressupostària.  
  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa en l'article 164 a) que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant els seus òrgans com els seus organismes públics dependents i el contingut dels quals serà el determinat en la legislació bàsica estatal. Aquests plans tindran un període de vigència de tres anys, llevat que, amb la justificació prèvia de la peculiar naturalesa del sector afectat, resulte oportú fixar una duració distinta. Així mateix, en el mencionat article es disposa que els plans estratègics de subvencions seran públics.  
El Reglament de la Llei general de subvencions, aprovat per Reial decret 887/2006, de 21 de juliol, dedica el seu article 11 a arreplegar les línies generals de l'àmbit d'aquests plans estratègics. Així, quant al seu àmbit material preveu la possibilitat d'aprovar plans estratègics d'àmbit inferior a un departament, quan la seua importància en justifique el desenvolupament particularitzat. En matèria de turisme, atesa l'extraordinària importància que aquest sector té en l'economia de la Comunitat Valenciana i la seua possibilitat de creixement futur, l'elaboració d'un pla estratègic de subvencions particularitzat que fomente i potencie aquest sector vital per a la nostra comunitat queda, sense cap dubte, justificat.  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en la redacció que en fa la Llei orgànica 1/2006, de 10 d'abril, disposa en l'article 49.1.12a que la Generalitat té competència exclusiva en matèria de turisme. Dins de l'estructura organitzativa autonòmica, de conformitat amb el que estableix la Llei 3/1998, de 21 de maig, de turisme, l'execució de la política turística de la Generalitat correspon a l'Agència Valenciana del Turisme. Aquesta entitat pública, segons el que estableix el reglament que la regula (aprovat per Decret 209/2004, de 8 d'octubre, del Consell) té com a objectiu, entre altres fins, «la millora de la competitivitat, la qualitat del producte, la innovació tecnològica, la formació i el rendiment del sector turístic valencià», i per a aconseguir-ho l'Agència realitzarà, entre altres funcions, la de «concedir ajudes o qualsevol altre tipus de mesures que suposen un suport a les inversions i activitats relacionades amb els fins de l'Agència i al foment de la qualitat, formació, innovació i modernització en el sector turístic valencià, així com aquelles altres dirigides a la millora de la seguretat i defensa de l'usuari turístic».  
  
En definitiva, allò que s'ha assenyalat determina que s'elabore un pla estratègic de subvencions particularitzat per al sector turístic i que l'execució d'aquest corresponga a l'Agència Valenciana del Turisme (o organització administrativa que en el futur la substituïsca).  
Quant al contingut del pla estratègic de subvencions que s'aprova mitjançant la present resolució, cal tindre en compte el que estableix a aquest efecte l'esmentada Llei 1/2015, de la Generalitat, que remet quant a contingut del pla al que determina la legislació bàsica estatal. Respecte d'això, la regulació bàsica està prevista en l'article 12 del Reglament de la Llei general de subvencions (article que constitueix normativa bàsica d'acord amb l'enumeració continguda en la disposició final primera del mateix reglament).  
El Pla estratègic de subvencions per al sector turístic que s'aprova i figura en l'annex conté els objectius estratègics, i descriu l'efecte i impacte que s'espera aconseguir amb l'acció institucional durant el període de vigència del pla (2017-2019) i que estan vinculats amb els objectius establits en els corresponents programes pressupostaris.  
  
En el pla estratègic que s'aprova figuren les línies de subvenció en què es concreta el pla d'actuació, i s'explicita per a cada línia de subvenció els aspectes següents: àrees de competència afectades i sectors cap als quals es dirigeixen les ajudes, objectius i efectes, termini necessari per a aconseguir-la, pla d'acció, règim de seguiment i avaluació contínua.  
Per a realitzar el seguiment i avaluació del Pla estratègic de subvencions, anualment, les àrees de l'Agència Valenciana del Turisme faran el seguiment de cada una de les subvencions convocades en el seu àmbit d'actuació, i constataran el progrés aconseguit quant al compliment dels objectius proposats, en funció d'uns indicadors prèviament determinats amb aquest fi.  
Tots els objectius i línies d'actuació es conceben i articulen amb l'ànim de complir les funcions assignades a l'Administració turística, sempre des de la perspectiva de l'obligat respecte als objectius de política econòmica i estabilitat pressupostària definits per a cada un dels exercicis de vigència del pla. La font de finançament per a dotar econòmicament les subvencions que es descriuen en el pla seran, amb caràcter general, els pressupostos de la Generalitat, i les línies de subvencions hi quedaran incloses condicionades a l'existència de crèdit adequat i suficient en el corresponent pressupost anual.  
  
Tal com estableix, amb caràcter de normativa bàsica estatal, l'apartat 3 del mencionat article 12 del Reglament de la Llei general de subvencions, «els plans estratègics de subvencions tenen caràcter programàtic i el seu contingut no crea drets ni obligacions; la seua efectivitat quedarà condicionada a la posada en pràctica de les diferents línies de subvenció, atenent entre altres condicionants les disponibilitats pressupostàries de cada exercici».  
La competència en matèria de turisme està atribuïda a la Presidència de la Generalitat, d'acord amb el que estableix l'article 2 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i, en semblants termes, en l'article 1.1 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 1 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, a la qual queda adscrita l'Agència Valenciana del Turisme sota la dependència de la Secretaria Autonòmica de l'Agència Valenciana del Turisme (art. 2.2 de l'esmentat reglament). La presidència d'aquesta entitat pública l'ocuparà la persona titular de la Secretaria Autonòmica (art. 26.2 del mateix reglament).  
En exercici de l'atribució delegada en el titular de la Secretaria Autonòmica de l'Agència Valenciana del Turisme, en virtut de la Resolució de 12 de febrer de 2016, del president de la Generalitat, per la qual es deleguen determinades atribucions en distints òrgans de la Generalitat (DOGV 7722, 17.02.2016), i en concret en el seu apartat quart, número dos, lletra d, que preveu la delegació de l'aprovació del Pla estratègic de subvencions en matèria de turisme, resolc:  
  
  
Primer  
Aprovar el Pla estratègic de subvencions 2017-2019 de l'Agència Valenciana del Turisme, que figura com a annex a aquesta resolució, i la seua efectivitat quedarà condicionada a la posada en pràctica de les diferents línies de subvenció, atenent entre altres condicionants les disponibilitats pressupostàries de cada exercici.  
  
Segon  
Publicar aquesta resolució, amb el seu annex, en la pàgina web de l'Agència Valenciana del Turisme, així com en el Diari Oficial de la Generalitat Valenciana.  
  
València, 21 de febrer de 2017.- El secretari autonòmic de l'Agència Valenciana del Turisme, p. d. (R 12.02.2016; DOGV 7722, 17.02.2016): Francesc Colomer Sánchez.